b'\n_START_ARTICLE_\nCentre residencial d\'acci\xc3\xb3 educativa\n_START_PARAGRAPH_\nEl CRAE (Centre Residencial d\'Acci\xc3\xb3 Educativa) \xc3\xa9s una instituci\xc3\xb3 destinada a infants i adolescents de 0 a 18 anys desemparats. En aquest centre se\'ls/les acull, es vetlla per la seva protecci\xc3\xb3 i educaci\xc3\xb3 i se\'ls ofereix un lloc on viure. El seu objectiu \xc3\xa9s donar una soluci\xc3\xb3 a situacions i necessitats educatives i d\xe2\x80\x99auxili per les quals es necessita una especialitzaci\xc3\xb3 t\xc3\xa8cnica en la seva protecci\xc3\xb3 i educaci\xc3\xb3 alternativa a la seva fam\xc3\xadlia de proced\xc3\xa8ncia. Entre les seves funcions destaquen la guarda, l\'educaci\xc3\xb3, la coexist\xc3\xa8ncia, l\'hostalatge, la nutrici\xc3\xb3, el rep\xc3\xb2s, l\'oci, la neteja, la cura psicol\xc3\xb2gica, l\'espai comunitari i la did\xc3\xa0ctica dels infants i adolescents.A Catalunya, un CRAE pot ser una entitat d\'iniciativa social concertada o de titularitat pr\xc3\xb2pia de la Generalitat de Catalunya. Segons les dades publicades a l\'IDESCAT l\'any 2016, a Catalunya hi havia 97 Centres Residencials d\'Acci\xc3\xb3 Educativa i un total de 1.845 places.\n_START_SECTION_\nQui declara la situaci\xc3\xb3 de desemparament?\n_START_PARAGRAPH_\nLa DGAIA (Direcci\xc3\xb3 General d\'Atenci\xc3\xb3 a la Inf\xc3\xa0ncia i l\'Adolesc\xc3\xa8ncia) \xc3\xa9s l\'organisme que fa una resoluci\xc3\xb3 motivada davant una situaci\xc3\xb3 de desemparament. Posteriorment, es notifica a les parts afectades i al Ministeri Fiscal amb l\'objectiu de garantir els drets dels afectats.\n_START_SECTION_\nTutela i guarda protectora\n_START_PARAGRAPH_\nLes responsabilitats de tutela (autoritat que t\xc3\xa9 cura de l\'infant o adolescent) i guarda (obligaci\xc3\xb3 de vetllar d\'un infant o adolescent, fer-li companyia, alimentar-lo, educar-lo i intentar proporcionar-li una formaci\xc3\xb3 integral) recauen sobre el pare, la mare o el tutor legal._NEWLINE_La DGAIA \xc3\xa9s l\'organisme competent que assumeix de manera autom\xc3\xa0tica la tutela d\'un infant o adolescent quan aquest \xc3\xa9s declarat en situaci\xc3\xb3 de desemparament. Per tant, durant el temps que s\'apliqui la mesura de protecci\xc3\xb3 que es decideixi, es suspendr\xc3\xa0 la potestat de pare, mare o tutor de l\'infant o adolescent._NEWLINE_L\'entitat p\xc3\xbablica nom\xc3\xa9s exercir\xc3\xa0 la guarda en cas que el desemparament sigui causat per una for\xc3\xa7a major de car\xc3\xa0cter transitori, de manera que la tutela continuaria sent de la persona que l\'havia exercit fins llavors (pare, mare o persona tutora ordin\xc3\xa0ria).\n_START_SECTION_\nAugment del nombre de menors estrangers no acompanyats\n_START_PARAGRAPH_\nL\'increment de MENA (Menors Estrangers No Acompanyats) a Europa es mostra com un nou repte per als serveis socials que els acullen. Actualment, la resposta institucional local vers aquest fet proporciona respostes variades i aix\xc3\xb2 provoca una major fragilitat dels infants i adolescents. Cal una \xc3\xbanica resposta, ja que aix\xc3\xad no hi hauria confusi\xc3\xb3 i s\'evitaria el risc a cometre actes il\xc2\xb7legals._NEWLINE_Molts d\'ells/es tenen un nivell d\'educaci\xc3\xb3 m\xc3\xa9s baix respecte altres estudiants (molts d\'ells/es ni tan sols van a l\'escola, sin\xc3\xb3 que fan cursets en altres associacions), dificultats per trobar feina i problemes legals al pa\xc3\xads d\'acollida quan es fan adults/es._NEWLINE_Una bona opci\xc3\xb3 per millorar la situaci\xc3\xb3 d\'aquests/es joves seria establir una cl\xc3\xa0usula que obligu\xc3\xa9s a informar i escoltar els infants i adolescents abans de realitzar un protocol i establir una figura representant. \xc3\x89s imprescindible que hi hagi una concordan\xc3\xa7a de la legislaci\xc3\xb3 europea sobre la seguretat internacional dels menors estrangers no acompanyats._NEWLINE_\xc3\x89s essencial millorar el sistema de suport per tal que afavoreixi la seva educaci\xc3\xb3, salut i benestar._NEWLINE_El 2019 s\'espera l\'arribada de 5.526 MENA a Catalunya, una xifra que pr\xc3\xa0cticament dobla la de l\'any anterior amb 3.700 nouvinguts. Per aquest motiu, s\'ha creat una estrat\xc3\xa8gia que busca preparar aquests/es joves per la seva emancipaci\xc3\xb3, de manera que aposta pels pisos tutelats i els proporciona recursos per crear el seu propi projecte "itinerari". L\'1 de gener de 2019 el 35,1% d\'infants i adolescents tutelats que tenia la DGAIA eren MENA, un total de 3.450 al sistema de protecci\xc3\xb3. Aix\xc3\xad doncs, el Departament de Treball, Afers Socials i Fam\xc3\xadlies de la Generalitat de Catalunya ha creat una estrat\xc3\xa8gia per a l\'acollida i la inclusi\xc3\xb3 dels infants i joves emigrats sols amb l\'objectiu que puguin crear el seu projecte vital des d\'una perspectiva comunit\xc3\xa0ria i exercir la plena ciutadania.\n_START_SECTION_\nEAIA\n_START_PARAGRAPH_\nEls EAIA (Equips d\'Atenci\xc3\xb3 a la Inf\xc3\xa0ncia i l\'Adolesc\xc3\xa8ncia) s\xc3\xb3n equips que reben els casos de situacions de desemparament o en risc d\'estar-hi que han detectat pr\xc3\xa8viament els serveis socials b\xc3\xa0sics, les inst\xc3\xa0ncies judicials o policials o la DGAIA (Direcci\xc3\xb3 General d\'Atenci\xc3\xb3 a la Inf\xc3\xa0ncia i l\'Adolesc\xc3\xa8ncia). Estan formats per professionals de la psicologia, la pedagogia, l\'assist\xc3\xa8ncia social i l\'educaci\xc3\xb3 social que s\'encarreguen de fer el diagn\xc3\xb2stic, valorar la situaci\xc3\xb3 en qu\xc3\xa8 es troben els infants i el seu entorn sociofamiliar, i elaborar plans de millora per l\'infant i els membres de la seva fam\xc3\xadlia. Posteriorment, n\'han de fer el seguiment i el tractament quan ja s\'han comen\xc3\xa7at a aplicar les mesures proposades._NEWLINE_La coordinaci\xc3\xb3 de tots els equips i serveis del territori que intervenen en l\'atenci\xc3\xb3 als infants en situaci\xc3\xb3 de desemparament \xc3\xa9s responsabilitat seva, juntament amb l\'assessorament als serveis socials b\xc3\xa0sics d\'atenci\xc3\xb3 social.\n_START_SECTION_\nProcediment d\'ingr\xc3\xa9s al CRAE\n_START_PARAGRAPH_\nPer ingressar a un CRAE, l\'EAIA (Equip d\'Atenci\xc3\xb3 a la Inf\xc3\xa0ncia i l\'Adolesc\xc3\xa8ncia) valora les circumst\xc3\xa0ncies en qu\xc3\xa8 es troba l\'infant o adolescent amb la fam\xc3\xadlia i hi interv\xc3\xa9 fent propostes per tal de millorar la situaci\xc3\xb3. Si es considera que el millor per aquest/a \xc3\xa9s la separaci\xc3\xb3 de la fam\xc3\xadlia de manera transit\xc3\xb2ria, s\'intenta que sigui acollit per algun familiar. En cas que no sigui possible, s\'ingressa l\'infant o adolescent al CRAE en mesura d\'acollida i la Generalitat assumeix la seva tutela, de manera que \xc3\xa9s qui s\'encarrega que rebi l\'educaci\xc3\xb3 i l\'atenci\xc3\xb3 necess\xc3\xa0ries. En aquest cas, l\'EAIA \xc3\xa9s qui donar\xc3\xa0 suport psicosocial a la seva fam\xc3\xadlia._NEWLINE_D\'acord amb l\'article 232 del Codi Civil, el Ministeri Fiscal \xc3\xa9s qui s\'encarrega de vigilar la tutela en tot moment.\n_START_SECTION_\nEl projecte d\'acci\xc3\xb3 tutorial als CRAE\n_START_PARAGRAPH_\nL\'objectiu dels projectes d\'acci\xc3\xb3 tutorial que es realitzen en aquests centres \xc3\xa9s el d\'incorporar l\'infant o adolescent  a la societat, tal com es mostra a la Llei 37/91 de Protecci\xc3\xb3 de Menors. Aquest objectiu reflecteix l\'educaci\xc3\xb3 com una s\xc3\xadntesi de socialitzaci\xc3\xb3, sociabilitat i autonomia. El que es busca \xc3\xa9s treballar per la promoci\xc3\xb3, la circulaci\xc3\xb3 i l\'autonomia social dels subjectes perqu\xc3\xa8 aquests arribin a ser subjectes socials, de drets i responsabilitats._NEWLINE_El/la tutor/a  \xc3\xa9s una persona que es fa c\xc3\xa0rrec d\'una altra (en aquest cas, l\'educand) amb la finalitat d\'orientar-la, guiar-la, supervisar-la i relacionar-se amb les altres persones que tenen contacte amb l\'educand._NEWLINE_La tutoria no es pot entendre com una t\xc3\xa8cnica, sin\xc3\xb3 com un projecte d\'intervenci\xc3\xb3 que respecta el PEC (Producte Educatiu de Centre). Els elements metodol\xc3\xb2gics que intervenen en la tutoria s\xc3\xb3n: la hist\xc3\xb2ria social i relacional de l\'infant o adolescent, el protocol d\'observaci\xc3\xb3, l\'entrevista inicial, el projecte educatiu individual, el vincle entre el/la professor/a i l\'infant o adolescent i l\'espai tutorial.\n_START_SECTION_\nProblemes en l\'alimentaci\xc3\xb3\n_START_PARAGRAPH_\nEls infants i adolescents que viuen fora de casa acostumen a tenir un estil d\'aferrament insegur i manca de regulaci\xc3\xb3 emocional. Aix\xc3\xb2 els/les fa ser d\xc3\xa8bils i provoca que molts d\'ells pateixin trastorns de la conducta aliment\xc3\xa0ria._NEWLINE_El 38% dels infants i adolescents tutelats tenen problemes alimentaris detectats cl\xc3\xadnicament. Els/les cuidadors/es afirmen que les conductes varien segons les experi\xc3\xa8ncies de falta d\'aliments que hagin patit i la manca d\'aliments saludables abans d\'entrar al CRAE._NEWLINE_Cal aprofitar l\'esfor\xc3\xa7 que molts d\'ells/es fan per tal d\'establir relacions d\'aferrament i regular millor les emocions. Si es fa aix\xc3\xad, es crear\xc3\xa0 un nou vincle i confian\xc3\xa7a m\xc3\xbatua que facilitar\xc3\xa0 les oportunitats per ensenyar-los uns bons h\xc3\xa0bits alimentaris.\n_START_SECTION_\nVisites i comunicaci\xc3\xb3 amb els familiars\n_START_PARAGRAPH_\nEl Tribunal Constitucional, a la sent\xc3\xa8ncia del 22 de desembre de 2008, va determinar segons l\'article 94 del Codi Civil que el/la progenitor/a pot visitar el/la fill/a al CRAE, tot i no tenir la seva cust\xc3\xb2dia, per\xc3\xb2 \xc3\xbanicament el temps, la manera i el lloc que estableixi el/la jutge/essa. Judicialment, no pot tenir cap limitaci\xc3\xb3 ni suspensi\xc3\xb3 de les visites, excepte en circumst\xc3\xa0ncies i casos espec\xc3\xadfics. Aix\xc3\xad ho estableix tamb\xc3\xa9 la Convenci\xc3\xb3 sobre els drets de l\'infant, aprovada per l\'Assemblea General de les Nacions Unides el 20 de novembre de 1989, la Carta europea pels drets del nen, aprovada pel Parlament Europeu en resoluci\xc3\xb3 el 18 de juliol 1992, i la Carta dels Drets Fonamentals de la Uni\xc3\xb3 Europea._NEWLINE_D\'acord amb l\'article 2 de LOPJM (Llei Org\xc3\xa0nica de la Protecci\xc3\xb3 Jur\xc3\xaddica del Menor), "tot menor t\xc3\xa9 el dret que el seu inter\xc3\xa8s sigui valorat i considerat com a primordial en totes les accions i decisions que el concerneixin, tant en l\'\xc3\xa0mbit p\xc3\xbablic com privat. En l\'aplicaci\xc3\xb3 d\'aquesta llei i altres normes que l\'afectin, aix\xc3\xad com en les mesures concernents als infants i adolescents que adoptin les institucions, p\xc3\xbabliques o privades, els Tribunals, o els \xc3\xb2rgans legislatius primar\xc3\xa0 l\'inter\xc3\xa8s superior dels mateixos en qualsevol altre inter\xc3\xa8s leg\xc3\xadtim que pugui conc\xc3\xb3rrer". De la mateixa manera, el Codi Civil de Catalunya, a l\'article 233-8.3 estableix que "l\'autoritat judicial, en el moment de decidir sobre les responsabilitats parentals dels progenitors, ha d\'atendre de manera priorit\xc3\xa0ria l\'inter\xc3\xa8s de l\'infant o adolescent"._NEWLINE_El benefici d\'aquestes visites \xc3\xa9s bidireccional, ja que millora la personalitat afectiva d\'ambd\xc3\xb3s. Es vetlla per l\'inter\xc3\xa8s de l\'infant o adolescent i de totes aquelles persones que es puguin veure afectades. Tamb\xc3\xa9 s\'han d\'afavorir les relacions entre germans i entre avis/es i nets/es, les quals no poden incomplir les resolucions judicials._NEWLINE_En cas que algun dels progenitors es trobi en un centre penitenciari, l\'Administraci\xc3\xb3 haur\xc3\xa0 de facilitar el trasllat del fill acompanyat a aquest centre. S\'haur\xc3\xa0 de realitzar fora d\'horari escolar i en un entorn adequat per a l\'infant o adolescent.\n_START_SECTION_\nLimitaci\xc3\xb3 o suspensi\xc3\xb3 de les visites dels familiars\n_START_PARAGRAPH_\nNom\xc3\xa9s es duu a terme a trav\xc3\xa9s d\'una resoluci\xc3\xb3 judicial fundada en casos molt excepcionals per tal de garantir la integritat f\xc3\xadsica i psicol\xc3\xb2gica i protecci\xc3\xb3 dels infants o adolescents, basant-se en els articles 94, 160 i 161 del Codi Civil._NEWLINE_El/la director/a del CRAE ser\xc3\xa0 qui s\'encarregar\xc3\xa0 de notificar a les entitats p\xc3\xbabliques en cas que les visites familiars tinguin efectes nocius sobre l\'infant o adolescent._NEWLINE_D\'acord amb la Llei d\'Enjudiciament Civil, qualsevol dels/les afectats/des i el Ministeri Fiscal es poden oposar a les resolucions administratives.\n_START_SECTION_\nLa salut mental dels infants i adolescents que estan en un CRAE\n_START_PARAGRAPH_\nHi ha un alt nivell de problem\xc3\xa0tica psicol\xc3\xb2gica entre els/les joves tutelats/des a conseq\xc3\xbc\xc3\xa8ncia de les situacions que han patit amb la seva fam\xc3\xadlia biol\xc3\xb2gica. Molts d\'ells/es pateixen problemes de salut mental, major risc de problemes psicol\xc3\xb2gics i f\xc3\xadsics quan surten de la instituci\xc3\xb3 i conseq\xc3\xbc\xc3\xa8ncies a llarg termini._NEWLINE_Aix\xc3\xad doncs, necessiten ajuda durant el proc\xc3\xa9s de separaci\xc3\xb3 de les seves fam\xc3\xadlies biol\xc3\xb2giques, durant l\'estada al CRAE i en el seu pas a l\'adultesa.\n_START_SECTION_\nEstudi de l\'Institut de Recerca de Qualitat de vida de la Universitat de Girona\n_START_PARAGRAPH_\nSegons un estudi de l\'Institut de Recerca de Qualitat de Vida de la Universitat de Girona, consistent en un estudi longitudinal de 5 anys basat en l\'an\xc3\xa0lisi de l\'assist\xc3\xa8ncia a classe, el comportament, els resultats acad\xc3\xa8mics i l\'orientaci\xc3\xb3 per l\'educaci\xc3\xb3 postobligat\xc3\xb2ria d\'infants tutelats d\'entre 11 i 16 anys, els infants tutelats mostren pitjors itineraris i resultats formatius respecte a la poblaci\xc3\xb3 general i els m\xc3\xa9s perjudicats s\xc3\xb3n els que estan acollits en un centre residencial._NEWLINE_La meitat dels/les adolescents ingressats en un CRAE no obtenen el t\xc3\xadtol de l\'ESO. Es considera que el problema prov\xc3\xa9 del fet de quedar exclosos/es del sistema, el que posteriorment pot suposar problemes socials i d\'integraci\xc3\xb3 al m\xc3\xb3n laboral._NEWLINE_Aix\xc3\xad doncs, es proposa la implementaci\xc3\xb3 de programes que millorin el nivell educatiu dels infants tutelats basats en aquelles intervencions i l\'\xc3\xbas de bones pr\xc3\xa0ctiques que estigui comprovat cient\xc3\xadficament que funcionen.\n_START_SECTION_\nLa inserci\xc3\xb3 laboral en arribar a la majoria d\'edat\n_START_PARAGRAPH_\nLa situaci\xc3\xb3 laboral \xc3\xa9s important per fomentar la integraci\xc3\xb3 social. En general, les persones que han estat en algun CRAE tenen dificultats per trobar feina a jornada completa quan marxen del centre amb 18 anys, tot i que aquells/es que han treballat a mitja jornada mentre estaven al centre tenen m\xc3\xa9s facilitats de trobar una feina estable. Les persones que deixen l\'atenci\xc3\xb3 s\'enfronten a diversos reptes potencials a mesura que van fent la transici\xc3\xb3 de la vida a l\'atenci\xc3\xb3._NEWLINE_Han d\'afrontar amenaces a la inclusi\xc3\xb3 social que deriven de la seva traject\xc3\xb2ria vital abans, durant i despr\xc3\xa9s de l\'atenci\xc3\xb3. Entre aquestes dificultats hi ha la depend\xc3\xa8ncia excessiva, situacions estressants i turbulentes i una identitat personal sovint dominada de manera restrictiva per les viv\xc3\xa8ncies viscudes. Existeix cert estigma i segregaci\xc3\xb3 vinculats a percepcions socials negatives que es tenen de les persones extutelades.\n_START_SECTION_\nProjecte CREI\n_START_PARAGRAPH_\nConsisteix en la creaci\xc3\xb3 de xarxes per a immigrants. Es va realitzar una confer\xc3\xa8ncia a la Universitat Roma Tre per tal d\'explicar-ho, aquesta va centrar en la pol\xc3\xa8mica cient\xc3\xadfica sobre la valoraci\xc3\xb3 dels efectes de les pol\xc3\xadtiques d\'integraci\xc3\xb3 per als joves expatriats i els resultats d\'un curs de preparaci\xc3\xb3 pels operaris del catorz\xc3\xa8 ajuntament sobre les activitats i serveis oferts en tres entorns espec\xc3\xadfics: orientaci\xc3\xb3 educativa i professional, integraci\xc3\xb3 social i tutela.\n_START_SECTION_\nPres\xc3\xa8ncia d\'una llei de protecci\xc3\xb3 dels infants\n_START_PARAGRAPH_\nEn alguns pa\xc3\xafsos de la Uni\xc3\xb3 Europea existeixen lleis que asseguren el respecte i la protecci\xc3\xb3 als drets dels infants, d\'acord amb els principis de la UNCRC (United Nations Convention on the Rights of the Child). En alguns la llei varia segons la regi\xc3\xb3 del pa\xc3\xads, com seria el cas de les diferents comunitats aut\xc3\xb2nomes d\'Espanya, els estats federals de B\xc3\xa8lgica o Anglaterra, Esc\xc3\xb2cia, Gal\xc2\xb7les i Irlanda del Nord al Regne Unit._NEWLINE_Els pa\xc3\xafsos que tenen una llei nacional de protecci\xc3\xb3 i/o establiment dels drets dels infants s\xc3\xb3n \xc3\x80ustria, Bulg\xc3\xa0ria, Rep\xc3\xbablica Txeca, Alemanya, Est\xc3\xb2nia, Finl\xc3\xa0ndia, Fran\xc3\xa7a, Hongria, Irlanda, Litu\xc3\xa0nia, Let\xc3\xb2nia, Malta, Holanda, Romania, Su\xc3\xa8cia i Eslov\xc3\xa0quia.\n_START_SECTION_\nPostura de la pol\xc3\xadtica nacional\n_START_PARAGRAPH_\nMolts estats encara no tenen una pol\xc3\xadtica nacional integral sobre els drets de l\'infant ni de la protecci\xc3\xb3 d\'aquests. Tot i aix\xc3\xb2, a la majoria dels estats hi ha diversos escrits normatius i legislatius que engloben situacions particulars._NEWLINE_\xc3\x80ustria, Bulg\xc3\xa0ria, Rep\xc3\xbablica Txeca, Est\xc3\xb2nia, Espanya, Finl\xc3\xa0ndia, Fran\xc3\xa7a, Cro\xc3\xa0cia, Irlanda, Litu\xc3\xa0nia, Let\xc3\xb2nia, Holanda, Romania, Su\xc3\xa8cia, Eslov\xc3\xa8nia i Eslov\xc3\xa0quia tenen una pol\xc3\xadtica espec\xc3\xadfica o estrat\xc3\xa8gia per la protecci\xc3\xb3 infantil.\n_START_SECTION_\nServeis encarregats de la protecci\xc3\xb3 dels infants\n_START_PARAGRAPH_\nEl govern \xc3\xa9s l\'encarregat de desenvolupar serveis p\xc3\xbablics encarregats de prevenir tota forma de viol\xc3\xa8ncia contra els infants i de protegir, rehabilitar i reintegrar socialment les v\xc3\xadctimes._NEWLINE_A la majoria d\'estats europeus hi ha organitzacions p\xc3\xbabliques i/o privades que ofereixen serveis de protecci\xc3\xb3 dels infants. Moltes d\'aquestes ofereixen serveis d\'acollida.\n_START_SECTION_\nRecursos econ\xc3\xb2mics i distribuci\xc3\xb3 del pressupost\n_START_PARAGRAPH_\nEn els sistemes descentralitzats, el pressupost nacional, regional i local financen la protecci\xc3\xb3 dels infants i el suport familiar a trav\xc3\xa9s de diferents aspectes com podrien ser l\'educaci\xc3\xb3, el benestar social, prestacions, salut, just\xc3\xadcia o llars d\'infants. No hi ha cap normativa sobre la quantitat de pressupost que les autoritats locals han de destinar a la protecci\xc3\xb3 infantil._NEWLINE_A B\xc3\xa8lgica, Dinamarca, Fran\xc3\xa7a, Let\xc3\xb2nia, Holanda, Eslov\xc3\xa0quia, Espanya i Su\xc3\xa8cia hi ha una part del pressupost anual estatal destinat espec\xc3\xadficament a la protecci\xc3\xb3 infantil._NEWLINE_D\'altra banda, hi ha pa\xc3\xafsos en qu\xc3\xa8 no hi ha un pressupost espec\xc3\xadfic destinat a la protecci\xc3\xb3 infantil per\xc3\xb2 hi ha \xc3\xadtems d\'altres aspectes relacionats amb aquesta (com ara Rep\xc3\xbablica Txeca, Alemanya o Pol\xc3\xb2nia) o s\'inclou en el pressupost destinat a la pol\xc3\xadtica social o al benestar social (com ara Finl\xc3\xa0ndia, Fran\xc3\xa7a, Hongria, Litu\xc3\xa0nia o Romania).\n_START_SECTION_\nRevisi\xc3\xb3 de fam\xc3\xadlies d\'acollida i personal d\'atenci\xc3\xb3 residencial\n_START_PARAGRAPH_\nCal assegurar-se que les fam\xc3\xadlies acollidores i els/les treballadors/es de centres residencials no han realitzat cap acte criminal, la qual cosa suposaria un perill pel benestar i la seguretat dels/les nens/es._NEWLINE_En tots els pa\xc3\xafsos hi ha uns criteris inicials de selecci\xc3\xb3 de les fam\xc3\xadlies acollidores i en alguns, com ara B\xc3\xa8lgica, Fran\xc3\xa7a, Alemanya, Irlanda, Holanda, Romania i Regne Unit, es supervisen peri\xc3\xb2dicament que segueixin complint aquestes condicions._NEWLINE_Quant als treballadors/es dels centres residencials, a B\xc3\xa8lgica, Bulg\xc3\xa0ria, Alemanya, Irlanda, It\xc3\xa0lia, Let\xc3\xb2nia, Romania i Regne Unit es revisa regularment que els/les treballadors/es superin aquests requisits m\xc3\xadnims.\n_START_SECTION_\nResponsabilitats espec\xc3\xadfiques pels civils encarregats de denunciar casos d\'ab\xc3\xbas, neglig\xc3\xa8ncia i viol\xc3\xa8ncia infantil\n_START_PARAGRAPH_\nA Bulg\xc3\xa0ria, Cro\xc3\xa0cia, Xipre, Rep\xc3\xbablica Txeca, Dinamarca, Est\xc3\xb2nia, Finl\xc3\xa0ndia, Irlanda, It\xc3\xa0lia, Let\xc3\xb2nia, Litu\xc3\xa0nia, Portugal, Eslov\xc3\xa0quia, Eslov\xc3\xa8nia i Su\xc3\xa8cia hi ha l\'obligaci\xc3\xb3 per tots els ciutadans de denunciar qualsevol cas d\'ab\xc3\xbas, neglig\xc3\xa8ncia o viol\xc3\xa8ncia infantil, de manera que els sistemes de protecci\xc3\xb3 de menors se n\'encarreguen a partir d\'aquest tr\xc3\xa0mit._NEWLINE_En altres pa\xc3\xafsos, hi ha l\'obligaci\xc3\xb3 general de denunciar qualsevol acte criminal que vagi en contra de la llei.\n_START_SECTION_\nEl dret de l\'infant de presentar queixes\n_START_PARAGRAPH_\nEls/les nens/es que es troben sota la intervenci\xc3\xb3 institucional s\xc3\xb3n vulnerables a l\'ab\xc3\xbas i neglig\xc3\xa8ncia. Les institucions han d\'informar-los dels seus drets, fins i tot del de queixar-se sobre el personal del seu centre residencial o fam\xc3\xadlia d\'acollida._NEWLINE_A B\xc3\xa8lgica, Bulg\xc3\xa0ria, Rep\xc3\xbablica Txeca, Dinamarca, Alemanya, Hongria, Irlanda, Holanda, Portugal, Romania i Regne Unit hi ha un protocol determinat sobre el dret dels infants a presentar queixes del personal del seu centre residencial o fam\xc3\xadlia d\'acollida.\n_START_SECTION_\nMecanismes de queixa a les institucions\n_START_PARAGRAPH_\nTotes les institucions que es dediquen a cuidar infants haurien d\'establir mecanismes de queixa consistents en processos d\'informes accessibles, confidencials i amables, com ara l\xc3\xadnies telef\xc3\xb2niques o p\xc3\xa0gines web._NEWLINE_En la majoria de pa\xc3\xafsos europeus aquests mecanismes no existeixen, \xc3\xbanicament a B\xc3\xa8lgica, Bulg\xc3\xa0ria, Rep\xc3\xbablica Txeca, Alemanya, Hongria, Holanda, Romania, Su\xc3\xa8cia i Regne Unit, tot i que sovint aquests trenquen la confidencialitat.\n_START_SECTION_\nValoraci\xc3\xb3 multidisciplin\xc3\xa0ria dels casos de protecci\xc3\xb3 infantil\n_START_PARAGRAPH_\nCal tenir en compte l\'opini\xc3\xb3 de la fam\xc3\xadlia i de l\'infant, aix\xc3\xad com avaluar de manera multidisciplin\xc3\xa0ria les seves necessitats a curt i llarg termini._NEWLINE_A Finl\xc3\xa0ndia, Gr\xc3\xa8cia, Let\xc3\xb2nia, Holanda, Eslov\xc3\xa0quia i Regne Unit no hi ha protocols establerts per avaluar de manera multidisciplin\xc3\xa0ria els casos de protecci\xc3\xb3 infantil. Tots els altres pa\xc3\xafsos membres de la Uni\xc3\xb3 Europea tenen protocols, per\xc3\xb2 tan sols a \xc3\x80ustria, Cro\xc3\xa0cia, Rep\xc3\xbablica Txeca, Dinamarca, Hongria, Litu\xc3\xa0nia i Romania aquests tenen valor reglamentari.\n_START_SECTION_\nRequisits d\'edat per ser escoltats en la presa de decisions\n_START_PARAGRAPH_\nA la majoria de pa\xc3\xafsos de la Uni\xc3\xb3 Europea en qu\xc3\xa8 hi ha requisits d\'edat per poder prendre decisions \xc3\xa9s de 12 anys, en el cas dels/les menors de 12 anys, s\xc3\xb3n les autoritats qui s\'encarreguen de prendre les decisions per ells/es._NEWLINE_A B\xc3\xa8lgica, Bulg\xc3\xa0ria, Rep\xc3\xbablica Txeca, Est\xc3\xb2nia, Finl\xc3\xa0ndia, Alemanya, It\xc3\xa0lia, Holanda, Pol\xc3\xb2nia, Portugal i Romania existeixen requisits d\'edat, de manera que les autoritats tenen l\'obligaci\xc3\xb3 d\'escoltar l\'opini\xc3\xb3 dels infants que es troben per sobre d\'aquesta edat.\n_START_SECTION_\nSupervisi\xc3\xb3 del sistema nacional de protecci\xc3\xb3 infantil\n_START_PARAGRAPH_\nEn tots els estats membres de la Uni\xc3\xb3 Europea hi ha organismes dins del mateix ministeri que s\'encarreguen de l\'avaluaci\xc3\xb3 d\'aquests sistemes i de comprovar que respecten els drets humans. Tot i aix\xc3\xb2, en pocs d\'ells es realitza un control extern.\n_START_SECTION_\nSupervisi\xc3\xb3 independent per les institucions nacionals de drets humans\n_START_PARAGRAPH_\nLes institucions nacionals de drets humans s\'encarreguen de comprovar que es respecten els drets dels infants i les lleis i pol\xc3\xadtiques de protecci\xc3\xb3 infantil. En molts pa\xc3\xafsos europeus, aquestes institucions s\xc3\xb3n l\'\xc3\xbanic organisme independent encarregat de revisar aix\xc3\xb2.\n_START_SECTION_\nEst\xc3\xa0ndards en la intervenci\xc3\xb3 tutelar\n_START_PARAGRAPH_\nLes normatives d\'intervenci\xc3\xb3 tutelar estan establertes a la llei de cada pa\xc3\xads. En alguns estats hi ha un nombre m\xc3\xa0xim d\'infants per fam\xc3\xadlia d\'acollida, el qual varia de dos a vuit segons el lloc. Hi ha pa\xc3\xafsos com Alemanya o Romania en qu\xc3\xa8 no hi ha una limitaci\xc3\xb3 d\'infants i es decideix cas per cas.\n_START_SECTION_\nEst\xc3\xa0ndards en la intervenci\xc3\xb3 residencial\n_START_PARAGRAPH_\nLa llei de la major part dels pa\xc3\xafsos europeus estableix les obligacions que tenen els serveis i les institucions que vetllen per la protecci\xc3\xb3 infantil. Hi ha normatives organitzatives, de recursos humans (nombre de treballadors/es i qualificaci\xc3\xb3 necess\xc3\xa0ria), de condicions de vida (permisos i seguretat), del nombre d\'infants acomodats i de pr\xc3\xa0ctiques i pol\xc3\xadtiques operacionals._NEWLINE_A vegades, poden variar segons l\'estat, comunitat o regi\xc3\xb3 del pa\xc3\xads, com seria el cas d\'\xc3\x80ustria, B\xc3\xa8lgica, Alemanya i Espanya. Hi ha altres pa\xc3\xafsos com la Rep\xc3\xbablica Txeca o It\xc3\xa0lia on la normativa pot variar en funci\xc3\xb3 de la instituci\xc3\xb3 i altres com Gr\xc3\xa8cia o Eslov\xc3\xa0quia en qu\xc3\xa8 no existeix cap normativa concreta.\n_START_SECTION_\nValoraci\xc3\xb3 de l\'impacte sobre els drets de l\'infant\n_START_PARAGRAPH_\nQualsevol llei, pol\xc3\xadtica o pressupost pot influir sobre els drets de l\'infant. L\'autoritat nacional, regional o local s\'ha d\'encarregar de valorar aquest possible impacte i desenvolupar pol\xc3\xadtiques i lleis que el redueixin._NEWLINE_\xc3\x80ustria, B\xc3\xa8lgica, Finl\xc3\xa0ndia, It\xc3\xa0lia, Su\xc3\xa8cia i Regne Unit tenen procediments que valoren l\'impacte en els drets dels infants de les diferents pol\xc3\xadtiques, lleis o decisions administratives que s\'aproven. En altres pa\xc3\xafsos com ara Cro\xc3\xa0cia, Dinamarca, Est\xc3\xb2nia, Fran\xc3\xa7a, Alemanya, Let\xc3\xb2nia, Eslov\xc3\xa0quia, Eslov\xc3\xa8nia i Romania es supervisa l\'impacte social i els drets humans.\n_START_SECTION_\nConsulta directa als infants\n_START_PARAGRAPH_\nA m\xc3\xa9s de la mediaci\xc3\xb3 amb organitzacions no governamentals i institucions pels drets humans, \xc3\xa9s important la participaci\xc3\xb3 dels infants en la valoraci\xc3\xb3 d\'all\xc3\xb2 que els afecta._NEWLINE_La valoraci\xc3\xb3 de l\'impacte de les lleis i pol\xc3\xadtiques amb els infants i les fam\xc3\xadlies directament es duu a terme a \xc3\x80ustria, Dinamarca, Est\xc3\xb2nia, Finl\xc3\xa0ndia, Luxemburg, Malta, Holanda, Su\xc3\xa8cia i Regne Unit. En canvi, a B\xc3\xa8lgica, Bulg\xc3\xa0ria, Cro\xc3\xa0cia, Let\xc3\xb2nia i Litu\xc3\xa0nia es consulta a trav\xc3\xa9s d\'associacions que representen els infants o les fam\xc3\xadlies.\n_START_SECTION_\nSistemes de protecci\xc3\xb3 infantil\n_START_PARAGRAPH_\nEls sistemes de protecci\xc3\xb3 infantil treballen per prevenir l\'ab\xc3\xbas, l\'explotaci\xc3\xb3, la neglig\xc3\xa8ncia i altres formes de viol\xc3\xa8ncia contra els infants i protegir i assistir aquells/es que es troben en aquesta situaci\xc3\xb3, d\'acord amb l\'article 19 de la Convenci\xc3\xb3 de Drets de l\'Infant de les Nacions Unides: "El dret de l\'infant a alliberar-se de tota forma de viol\xc3\xa8ncia"._NEWLINE_UNICEF (Fons de Nacions Unides per a la Inf\xc3\xa0ncia) defineix el sistema de protecci\xc3\xb3 infantil com: "l\'establiment de lleis, pol\xc3\xadtiques, regulacions i serveis necessaris entorn a tots els sectors socials (especialment benestar, educaci\xc3\xb3, salut, seguretat i just\xc3\xadcia) per promoure la prevenci\xc3\xb3 i donar resposta als riscos de protecci\xc3\xb3. Aquests sistemes s\xc3\xb3n part de la protecci\xc3\xb3 oficial i s\'estenen m\xc3\xa9s enll\xc3\xa0 d\'aquesta [...]. Les responsabilitats sovint s\'estenen sobre les accions governamentals, amb serveis distribu\xc3\xafts entre les autoritats locals, operadors externs a l\'estat i grups comunitaris coordinant-se entre sectors i nivells, incloent-hi sistemes referents, un component necessari de sistemes de protecci\xc3\xb3 infantil efectius."_NEWLINE_\xc3\x89s obligatori que tots els estats de la Uni\xc3\xb3 Europea protegeixin els infants de tota forma de viol\xc3\xa8ncia. Aix\xc3\xad doncs, tots ells han de prendre mesures legislatives, administratives, socials i educatives per protegir-los.\n_START_SECTION_\nAcolliment per part de fam\xc3\xadlia extensa o fam\xc3\xadlia d\'acollida\n_START_PARAGRAPH_\nEn cas la protecci\xc3\xb3 d\'un infant o adolescent estigui en risc i s\'hagi de retirar la cust\xc3\xb2dia dels seus pares, el primer que es fa \xc3\xa9s mirar si hi ha fam\xc3\xadlia extensa que se\'n pugui fer c\xc3\xa0rrec i, en cas que no sigui aix\xc3\xad, es mira de buscar una fam\xc3\xadlia d\'acollida o adoptiva i, si no \xc3\xa9s possible, un centre que se\'n pugui fer c\xc3\xa0rrec._NEWLINE_El principal objectiu \xc3\xa9s vetllar pel seu benestar, el desenvolupament de la conducta, salut mental i estabilitat i, per aix\xc3\xb2, en alguns casos es proporciona suport terap\xc3\xa8utic per part de l\'estat._NEWLINE_En la major part de pa\xc3\xafsos hi ha un major control, m\xc3\xa9s serveis i m\xc3\xa9s ajudes econ\xc3\xb2miques per les fam\xc3\xadlies d\'acollida que si es fa c\xc3\xa0rrec de l\'infant o adolescent algun membre de la fam\xc3\xadlia extensa.\n_START_SECTION_\nPlantejament de posar fi a l\'atenci\xc3\xb3 institucional\n_START_PARAGRAPH_\nDavant la situaci\xc3\xb3 d\'immigraci\xc3\xb3 i refugiats que arriben a les costes d\'Europa, molts/es d\'ells/es MENA, el nombre d\'infants als centres residencials t\xc3\xa9 tend\xc3\xa8ncia a augmentar._NEWLINE_Algunes campanyes com Opening Doors for Europe\'s Children, situen la fi de l\'atenci\xc3\xb3 institucional a l\'agenda de la pol\xc3\xadtica europea. Propicien altres sistemes de protecci\xc3\xb3 de l\'infant, com el de suport a les fam\xc3\xadlies o les fam\xc3\xadlies d\'acollida. En molts casos, aquests procediments alternatius en l\'\xc3\xa0mbit nacional s\'han detingut a conseq\xc3\xbc\xc3\xa8ncia de la manca de recursos i de la compet\xc3\xa8ncia entre prioritats._NEWLINE_Diferents governs europeus s\'han comprom\xc3\xa8s a garantir que els infants menors de tres anys no siguin ingressats als centres d\'intervenci\xc3\xb3 residencial, ja que aquests s\xc3\xb3n els m\xc3\xa9s indefensos/es.\n_START_SECTION_\nSistemes alternatius a la intervenci\xc3\xb3 institucional\n_START_PARAGRAPH_\nL\'atenci\xc3\xb3 institucional no pot proporcionar la mateixa protecci\xc3\xb3 dels drets dels/les nens/es ni l\'atenci\xc3\xb3 personalitzada i l\'amor que una fam\xc3\xadlia. Molts dels/les nens/es que hi ingressen ho fan per problemes relacionats amb la pobresa, l\'origen \xc3\xa8tnic o la nacionalitat, entre d\'altres._NEWLINE_\xc3\x89s important tenir en compte l\'opini\xc3\xb3 dels infants i deixar-los/les participar en aquelles decisions que tindran una influ\xc3\xa8ncia important en les seves vides._NEWLINE_Per aix\xc3\xb2, campanyes com Opening Doors for Europe\'s Children reclamen que els governs es centrin en la prevenci\xc3\xb3, una intervenci\xc3\xb3 institucional alternativa de qualitat i desenvolupin alternatives a les institucions de qualitat.\n_START_SECTION_\nPrevenci\xc3\xb3\n_START_PARAGRAPH_\nEstablir serveis a la comunitat local per tal de prevenir la separaci\xc3\xb3 dels infants de les seves fam\xc3\xadlies.\n_START_SECTION_\nIntervenci\xc3\xb3 institucional alternativa de qualitat\n_START_PARAGRAPH_\nCrear un sistema que permeti satisfer les necessitats de l\'infant i assegurar un entorn segur i proper a les necessitats individualitzades del nen/a. Un exemple podria ser l\'acolliment familiar, tant en fam\xc3\xadlia extensa com en fam\xc3\xadlies d\'acollida.\n_START_SECTION_\nIntervenci\xc3\xb3 institucional quan surten del sistema\n_START_PARAGRAPH_\nQuan algun infant o adolescent surt del sistema, cal vetllar per la reintegraci\xc3\xb3 amb els seus pares. En cas que no sigui possible, cal contemplar altres opcions com l\'adopci\xc3\xb3 o viure sols (en cas que siguin suficientment grans).\n_START_SECTION_\nRisc de viol\xc3\xa8ncia i ab\xc3\xbas\n_START_PARAGRAPH_\nMolts infants pateixen situacions de maltractament f\xc3\xadsic i/o psicol\xc3\xb2gic al centre. A m\xc3\xa9s, els/les seus/es treballadors/es, no els poden proporcionar tot l\'amor i l\'atenci\xc3\xb3 individualitzada que necessiten.\n_START_SECTION_\nNo ser orfes\n_START_PARAGRAPH_\nM\xc3\xa9s del 80% dels infants que viuen en centres residencials tenen algun progenitor viu. Molts/es familiars perden la cust\xc3\xb2dia dels/les fills/es pel fet de trobar-se en una situaci\xc3\xb3 de pobresa i tenir dificultats per accedir a la salut, educaci\xc3\xb3, rehabilitaci\xc3\xb3 o altres serveis b\xc3\xa0sics que es consideren indispensables per poder responsabilitzar-se d\'un infant o adolescent._NEWLINE_Els serveis s\'han d\'encarregar de contemplar totes les possibilitats per tal que els infants i adolescents puguin viure amb les seves fam\xc3\xadlies. L\'acolliment residencial hauria de contemplar-se com a \xc3\xbaltima opci\xc3\xb3.\n_START_SECTION_\nSegregaci\xc3\xb3 social\n_START_PARAGRAPH_\nEls infants que resideixen en institucions viuen separats i apartats de les seves fam\xc3\xadlies i el seu entorn, aix\xc3\xb2 els priva d\'una vida aparentment normal i socialment inclusiva. El mateix succeeix amb aquells MENA que s\xc3\xb3n enviats a centres d\'acollida de detenci\xc3\xb3 o camps de refugiats durant llargs per\xc3\xadodes de temps.\n_START_SECTION_\nInstitucionalitzaci\xc3\xb3 d\'infants discapacitats\n_START_PARAGRAPH_\nEls infants que pateixen alguna discapacitat tenen gaireb\xc3\xa9 17 vegades m\xc3\xa9s de probabilitats de ser institucionalitzats/des que qualsevol altre/a. Aquest risc, produ\xc3\xaft principalment a l\'Europa oriental i l\'\xc3\x80sia central, es veu accentuat per la falta de suport a les fam\xc3\xadlies i l\'abs\xc3\xa8ncia d\'una educaci\xc3\xb3 inclusiva a l\'\xc3\xa0rea local.\n_START_SECTION_\nConseq\xc3\xbc\xc3\xa8ncies a la vida adulta\n_START_PARAGRAPH_\nAquestes institucions produeixen uns resultats deficients pels/les nens/es i tenen conseq\xc3\xbc\xc3\xa8ncies negatives a llarg termini en l\'edat adulta. Infants que han estat en aquestes institucions, tenen dificultats per integrar-se a la societat, ja que tenen mancances en el seu desenvolupament social i emocional que es veuen reflectides en l\'atur, el comportament antisocial i la manca d\'habilitats en la crian\xc3\xa7a.\n_START_SECTION_\nEl sistema de fam\xc3\xadlies d\'acollida a Irlanda\n_START_PARAGRAPH_\nUn dels pa\xc3\xafsos pioners en fam\xc3\xadlies d\'acollida per als infants i adolescents desemparats \xc3\xa9s Irlanda. El 92% troben una fam\xc3\xadlia que els pugui acollir i es supervisa la seva tasca anualment. El fet d\'estar en fam\xc3\xadlies permet que els infants i adolescents es sentin cuidats i estimats, ja que estan amb alg\xc3\xba que ha triat tenir-los/les a casa. No nom\xc3\xa9s s\'encarreguen de cobrir les seves necessitats, sin\xc3\xb3 que tamb\xc3\xa9 els/les ajuden a tenir un bon futur professional._NEWLINE_Tot i aix\xc3\xb2, encara hi ha aspectes a millorar com la por que molts/es d\'ells/es pateixen a ser exclosos/es socialment o a sentir-se inferiors, la manca de relaci\xc3\xb3 posterior tant amb la fam\xc3\xadlia d\'acollida com amb la fam\xc3\xadlia biol\xc3\xb2gica, la manca d\'informaci\xc3\xb3 sobre la vida dels fill/es per part de la fam\xc3\xadlia biol\xc3\xb2gica, l\'ajuda addicional que necessiten alguns d\'ells/es i algunes desigualtats que es produeixen amb altres infants i adolescents de la mateixa edat.'